**Ozark** on yhdysvaltalainen rikosdraamasarja, jonka ovat luoneet Bill Dubuque ja Mark Williams. Sarjan ensimmäinen tuotantokausi julkaistiin Netflix-suoratoistopalvelussa 21. heinäkuuta 2017. Sarjan pääosia näyttelevät Jason Bateman ja Laura Linney. Bateman toimii sarjassa myös yhtenä tuottajista ja ohjaajista. Hän sai vuonna 2017 Golden Globe -ehdokkuuden miespääosastaan sarjassa.

Sarja kertoo meksikolaisen huumekartellin kiristämästä rahoitusneuvojasta, joka joutuu epäonnistuneen rahanpesuoperaation jälkeen lähtemään perheineen Chicagosta Ozarkvuorten järviseudulle ja keksimään uusia keinoja maksaakseen miljoonien dollarien velkansa mafiapomolle. Vaimo saa paikan kiinteistönvälittäjänä ja etsii samalla miehelleen sopivia yrityksiä rahanpesutoimintaa varten. Teini-ikään tulleet tytär ja poika alkavat oireilla tilanteessa omilla tavoillaan.

Sarjan ensimmäinen tuotantokausi koostuu yhdeksästä tunnin mittaisesta jaksosta sekä 80 minuutin mittaisesta päätösjaksosta. Kriitikot kuvasivat sarjaa lupaavaksi, muttei alkunsa puolesta vielä aivan parhaiden modernien rikossarjojen veroiseksi. Toinen tuotantokausi käsittää kymmenen jaksoa. Kolmas kausi koostuu kymmenestä jaksosta, joista kaksi ensimmäistä on ohjannut Jason Bateman.

Neljäs ja viimeinen tuotantokausi on jaettu kahteen osaan. Ensimmäinen osa julkaistiin Netflixissä 21. tammikuuta 2022. Sarjan viimeiset jaksot julkaistiin 29. huhtikuuta 2022.

Rooleissa
---------

|  |  |  |
| --- | --- | --- |
|  Jason Bateman  | … |  Martin Byrde
  |
|  Laura Linney  | … |  Wendy Byrde
  |
|  Sofia Hublitz  | … |  Charlotte Byrde
  |
|  Skylar Gaertner  | … |  Jonah Byrde
  |
|  Julia Garner  | … |  Ruth Langmore
  |
|  Jordana Spiro  | … |  Rachel Garrison
  |
|  Jason Butler Harner  | … |  Roy Petty, FBI:n tutkija
  |
|  Esai Morales  | … |  Del, huumepomo
  |
|  Peter Mullan  | … |  Jacob Snell
  |
|  Lisa Emery  | … |  Darlene Snell
  |
|  Kevin Johnson  | … |  Sam Dermody
  |
|  Trevor Long  | … |  Cade Langmore
  |
|  Carson Holmes  | … |  Three Langmore
  |
|  Harris Yulin  | … |  Buddy
  |
|  Janet McTeer  | … |  Helen Pierce
  |

Tuotanto
--------

Sarjan tarina sijoittuu Missourissa sijaitsevan suuren Lake of the Ozarks -tekoaltaan matkailubisnekseen, mutta Georgian osavaltion tarjoamien veroetujen ja parempien yhteyksien vuoksi sarjaa kuvattiin muutamia ulkokuvia lukuun ottamatta Atlantan lähellä sijaitsevan Lake Allatoona -tekoaltaan ympäristössä.

Vastaanotto
-----------

*Helsingin Sanomien* Veli-Pekka Lehtonen kirjoitti sarjan ensimmäisen kauden olevan vuoden 2017 televisiotarjonnan parhaimmistoa ja kehui etenkin Laura Linneyn roolityötä. Hän epäilee sarjan jääneen vähälle huomiolle kevyistä rooleista aiemmin tunnetun Jason Batemanin ja "Trump-Amerikan" hieman kliseisen käsittelyn takia.

Toisen tuotantokauden poliittiset teemat kasinolainsäädäntöineen häiritsivät joitakin kriitikoita, kun taas toiset pitivät toista kautta ensimmäistä parempana erityisesti vahvojen naisrooliensa (Laura Linney, Julia Garner ja Lisa Emery) ansiosta.

Maaliskuussa 2022 Jussi Lehmusvesi kirjoitti *Helsingin Sanomissa*, että sarja löytää itsensä lopullisesti vasta kolmannella kaudella: "Silloin astuu entistä voimakkaammin esiin sarjan todellinen päähenkilö: Martyn ja Wendyn avioliitto. Samalla kun sarja kertoo huumeiden, rahan ja markkinatalouden logiikasta, sen keskiössä ovat vanhempien parisuhteessa vallitsevat valtakiemurat." Neljännen ja viimeisen tuotantokauden puolivälissä hyvä ja paha ovat Lehmusveden mielestä menneet Byrden perheellä yhä pahemmin sekaisin: "Hyväntekeväisyys on bisnestä, bisnes on politiikkaa, politiikka on hyväntekeväisyyttä, ja kaikki on huumekauppaa."

Lähteet
-------

1. ↑  Peltonen, Jari Tapani: Golden Globet on jaettu: parhaat tv-sarjat 2017 *V2.fi*.  8.1.2018. Viitattu 7.9.2018.
2. ↑  Tervonen, Kaisu: Ahne Marty joutuu koville – Ozark-sarjan maalaismaisemissa vieraanvaraisuus on Syvä joki -henkistä, *Helsingin Sanomat* 24.7.2017. Viitattu 1.8.2017. Vain tilaajille.
3. ↑  Ozark season 3 plot, release date, cast, spoilers and everything you need to know *digitalspy.com*.  19. lokakuuta 2018. Viitattu 12.11.2018.
4. ↑  Megan Elliot: When Will Season 3 of 'Ozark' Be on Netflix? (... reported that they would arrive sometime before the end of 2019, though it’s possible we might have to wait until 2020. Season 3 will have 10 episodes, with the first two directed by Bateman.) *cheatsheet.com*.  24.8.2019.  Arkistoitu 27.8.2019. Viitattu 27.8.2019.
5. ↑  Robinson, Jacob: ‘Ozark’ Season 4: Netflix Release Date & Everything You Need To Know *whats-on-netflix.com*.  18.11.2021. Viitattu 20.11.2021. (englanniksi)
6. ↑  Lehtonen, Veli-Pekka: Netflixin sarja rahanpesijöistä kuuluu vuoden parhaat -listalle – kiitos Laura Linneyn.  *Helsingin Sanomat*, 16.1.2018. Digilehden juttu (tilaajille). Viitattu 19.5.2019.
7. ↑  Robinson, Dom: Ozark Season 2 – The DVDfever Review – Jason Bateman *dvd-fever.co.uk*.  2.8.2018. Viitattu 16.5.2019.
8. ↑  "Ozark" – Season Two (Netflix) *The No Spoiler Critic*.  4.12.2018. Viitattu 16.5.2019.
9. ↑  Lehmusvesi, Jussi: Kunnes kuolema meidät erottaa.  *Helsingin Sanomat*, 25.3.2022. Artikkelin maksullinen verkkoversio. Viitattu 25.3.2022.

Aiheesta muualla
----------------

* *Ozark (televisiosarja)* Internet Movie Databasessa. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Ozark (TV series)